b'\n_START_ARTICLE_\nSundsvall\n_START_SECTION_\nHistoriaa\n_START_PARAGRAPH_\nSuuri Pohjan sota ulottui vuonna 1721 Sundsvallin alueelle, jolloin vastarinnasta huolimatta ven\xc3\xa4l\xc3\xa4iset valtasivat kaupungin ja polttivat sen maan tasalle. Palolta s\xc3\xa4\xc3\xa4styi vain kirkko ja kellotapuli._NEWLINE_Sundsvall kasvoi agraarisesta takapajulasta voimakkaasti 1800-luvun puoliv\xc3\xa4liss\xc3\xa4 alueen sahateollisuuden kasvun my\xc3\xb6t\xc3\xa4, kunnes vuosisadan loppupuoliskolla alueella oli eniten sahateollisuusalan yrityksi\xc3\xa4 koko maailmassa. Hyvinvointi n\xc3\xa4kyi v\xc3\xa4kim\xc3\xa4\xc3\xa4r\xc3\xa4ss\xc3\xa4, joka kymmenkertaistui 1800-luvun aikana. Vuoden 1879 suurlakko, Sundsvallsstrejken, ensimm\xc3\xa4inen laatuaan Ruotsissa, oli seurausta senhetkisest\xc3\xa4 sahateollisuuden palkkojen laskusta._NEWLINE_Vuoden 1888 palossa menetettiin j\xc3\xa4lleen suuri osa kaupunkia, mist\xc3\xa4 viisastuneina Sundsvallista rakennettiin uusgoottilaista, uusrenessanssia ja uusbarokkilaista tyyli\xc3\xa4 edustava ajanmukainen kivikaupunki, Stenstaden. Sundsvallin arkkitehtuuria arvostetaan niin, ett\xc3\xa4 esimerkiksi vuonna 2017 kaupunki sijoittui k\xc3\xa4rkeen Arkitekturupproret-blogin (suom. arkkitehtuurikapina) yleis\xc3\xb6\xc3\xa4\xc3\xa4nestyksess\xc3\xa4 Ruotsin kauneimmasta kaupungista.\n_START_SECTION_\nUrheilu\n_START_PARAGRAPH_\nSundsvallista ovat kotoisin jalkapalloseura GIF Sundsvall, j\xc3\xa4\xc3\xa4kiekkoseura IF Sundsvall Hockey ja koripalloseura Sundsvall Dragons.'